Aandeelhouers belê miljoene in fiktiewe aandeleDie verdagte en sy vermeende medepligtige het glo R50 miljoen uit 30 mense geswendel. (Argieffoto: Maroela Media) Die uitvoerende hoof (42) van ŉ Gautengse maatskappy het Donderdag op aanklag van bedrog in die Palm Ridge-landdroshof verskyn nadat hy aandeelhouers glo uit meer as R50 miljoen geswendel het. Die beweerde bedrog het tussen 2019 en 2021 plaasgevind. Die name van die man en betrokke maatskappy is egter nie bekendgemaak nie. Daar word beweer dat die man en nóg ŉ uitvoerende beampte van die maatskappy aandeelhouers oorreed het om aandele in ŉ gesondheidsorgmaatskappy te koop wat sy aandele glo op die Londense aandelebeurs sou lys. Dié aandele het egter nooit bestaan nie. Kol. Katlego Mogale, polisiewoordvoerder, sê die verdagte en sy vermeende medepligtige, het aandeelhouers glo gedreig dat indien hulle nie ŉ bepaalde bedrag betaal nie, hulle ook hul bestaande aandele in die maatskappy kwyt sou wees. Die bankbesonderhede wat aan die aandeelhouers verskaf is, was glo die persoonlike rekeninge van die verdagte en sy kollega. “Dertig aandeelhouers het sowat R50 miljoen verloor. Die saak is by die Valke in Johannesburg aangemeld, wat verder ondersoek ingestel het. “Die verdagte is Woensdag aangekeer en van bedrog aangekla. Die ondersoek duur voort en nog inhegtenisnemings word verwag.”